আতঙ্কের উপত্যকা
আতঙ্কের উপত্যকা (মূল নাম: দ্য ভ্যালি অব ফিয়ার; ইংরেজি: The Valley of Fear) আর্থার কোনান ডয়েল রচিত শার্লক হোমসের চতুর্থ এবং সর্বশেষ উপন্যাস। এটা আংশিকভাবে মোলি ম্যাগুইরস এবং পিঙ্কার্টনের প্রতিনিধি জেমস ম্যাকপারল্যান্ডের ওপর ভিত্তি করে নির্মিত। উপন্যাসটি ১৯১৪ সালের সেপ্টেম্বর মাস হতে ১৯১৫ সালের মে মাসের মাঝামাঝি সময়ে দ্য স্ট্র্যান্ড ম্যাগাজিনে প্রথম প্রকাশিত হয়। ১৯১৪ সালে প্রথম বই সংস্করণটি কপিরাইট করা হয় এবং এটি নিউ ইয়র্ক ভিত্তিক জর্জ এইচ ডোরান কোম্পানি দ্বারা প্রথম প্রকাশিত হয়; বইয়ের প্রচ্ছদটি তৈরি করেছিলেন আর্থার আই কেলার।